34. ΠΡΟΕΔΡΙΚΟ ΔΙΑΤΑΓΜΑ υπ’ αριθ. 137 της 19 Απρ./25 Μαΐου1995 (ΦΕΚ Α΄86) Διοικητικές κυρώσεις για παράβαση των διατάξεων του Νόμ. 1648/1986. Έχοντας υπόψη: 1.Τις διατάξεις της παρ. 4 του άρθρ. 22 του Νόμ. 2224/1994 «ρύθμιση θεμάτων εργασίας, συνδικαλιστικών δικαιωμάτων, υγιεινής και ασφάλειας των εργαζομένων και οργάνωσης Υπουργείου Εργασίας και των εποπτευομένων από αυτό νομικών προσώπων και άλλες διατάξεις» (Α’ 112). 2.Την αριθ. 80170/26.7.1994 Απόφαση του Πρωθυπουργού και Υπουργού Εργασίας  για την ανάθεση αρμοδιοτήτων στον υφυπουργό Εργασίας (585 τ. Β’). 3.Το γεγονός ότι από τις διατάξεις του Π/κού αυτού δ/τος δεν προκαλείται δαπάνη σε βάρος του κρατικού προϋπολογισμού. 4.Την αριθ. 41/1995 γνωμοδότηση του Συμβουλίου της Επικρατείας, με πρόταση του Υφυπουργού Εργασίας, αποφασίζουμε: Διοικητικές Κυρώσεις Άρθρ.1.–1.Ο εργοδότης που παραβαίνει τις διατάξεις του Νόμ. 1648/1986 (147 τ. Α’), όπως κάθε φορά ισχύει, τιμωρείται: α.Με πρόστιμο ίσο με έξι (6) κατώτατους μηνιαίους μισθούς ιδιωτικού υπαλλήλου σύμφωνα με τις εκάστοτε ισχύουσες διατάξεις των εθνικών γενικών συλλογικών συμβάσεων εργασίας, ανεξάρτητα της ιδιότητας του προστατευομένου ατόμου, για άρνηση πρόσληψής του. β.Με πρόστιμο, πέραν αυτού του προηγουμένου εδαφ. α’, ίσο με τις αποδοχές που δικαιούται ο τοποθετούμενος για κάθε ημέρα καθυστέρησης της πρόσληψής του εφόσον εμφανίσθηκε στον υπόχρεο εργοδότη. Το πρόστιμο αυτό υπολογίζεται από την παρέλευση ενός μηνός από της καθ’ οιονδήποτε τρόπο γνωστοποιήσεως στον υπόχρεο εργοδότη της απόφασης της επιτροπής του άρθρ. 8 του Νόμ. 1648/1986 ή, εφόσον ασκηθεί προσφυγή στην επιτροπή του άρθρ. 10 του ίδιου νόμου, από την παρέλευση ενός μηνός από τη γνωστοποίηση της απόφασης απόρριψης της προσφυγής. γ.Με πρόστιμο ίσο με έξι (6) κατώτατους μηνιαίους μισθούς ιδιωτικού υπαλλήλου κατά τα ανωτέρω οριζόμενα στην περίπτωση παράλειψης ή εκπρόθεσμης υποβολής της δήλωσης της παρ. 1 του άρθρ. 6 του Νόμ. 1648/1986. Εφόσον διαπιστωθεί δήλωση ψευδών ή ανακριβών στοιχείων, επιβάλλεται το κατά το προηγούμενο εδάφιο πρόστιμο προσαυξημένο κατά ποσό ίσο με το μισό κατώτατο μηνιαίο μισθό ιδιωτικού υπαλλήλου για κάθε απασχολούμενο που δεν αναφέρεται στην υποβληθείσα δήλωση της παρ. 1 του άρθρ. 6 του Νόμ. 1648/1986 ή για τον οποίο παρατίθενται ψευδή ή ανακριβή στοιχεία. 2.Το πρόστιμο επιβάλλεται μετά την άπρακτη πάροδο της προθεσμίας της παρ. 4 του άρθρ. 10 του Νόμ. 1648/1986 ή μετά την πάροδο ενός μηνός από  την γνωστοποίηση της απόφασης της Επιτροπής του άρθρ. 10 του ιδίου νόμου. Το πρόστιμο διαγράφεται, τυχόν δε καταβληθέν πρόστιμο επιστρέφεται, εφόσον με αμετάκλητη δικαστική απόφαση ακυρωθεί η πράξη της επιτροπής. 3.Οι διατάξεις του παρόντος δ/τος εφαρμόζονται και σε αποφάσεις των Επιτροπών των άρθρ. 8 ή 10 του Νόμ. 1648/1986, οι οποίες εκδόθηκαν πριν από την έναρξη της ισχύος του. Στις περιπτώσεις αυτές το πρόστιμο του εδαφ. Β΄της παρ. 1 επιβάλλεται για κάθε ημέρα καθυστερήσεως της προσλήψεως του τοποθετουμένου από την ημέρα ενάρξεως της ισχύος του παρόντος δ/τος. Όργανα Επιβολής Προστίμων – Διαδικασία Είσπραξης Άρθρ.2.–Τα πρόστιμα του άρθρ. 1 επιβάλλονται με αιτιολογημένη πράξη του αρμόδιου Επιθεωρητή Εργασίας και εισπράττονται ως δημόσιο έσοδο. Άρθρ.3.–Η ισχύς του παρόντος Π.Δ./τος αρχίζει από την πρώτη ημέρα του μεθεπόμενου από την δημοσίευση μήνα.